...je chłop w jakisikej modnych brylach...
...wieca ze strzybła,złota i eszcze inkszego zielaza...
...prziś s całóm familijóm...
Szpacyrkym po Cieszynie
“Gdo sie za swój jynzyk wstydzi
takim niech sie każdy brzidzi”
Psuci łoczy
Latoś eszcze bydzie co łoglóndać na tej Głymboki, ale jak odewrzóm te nowóm galeryje STELA, to wszedcy kszefciorze isto sie wartko tam przekludzóm. Możne, że tyn kszeft s brylami łod Morawców na tej Głymboki sie udzierży, bo łón uż tam egzystuje przeszło siedymdziesiónt roków. A eszcze teraz jak majóm za auslagóm wywieszónóm kartke s informacyjóm ło tym, że idzie tam do nich prziś s całóm familijóm, to dziepro bydzie mioł kszeft. Jako to funguje tego nie wiym, ale możne rozchodzi sie ło to, że bryle łod mamy przipasuje se cera, a łod fotra chłapiec. Bo przeca w rodzinie je zawsze wszecko jednaki i dziecka mogóm mieć w łoczach ty same felery co jejich łojcowie. Dzisio, jak uż każdy snopel dziwo sie dziynnie pore godzin na ty małe litery w komputrze i telefónie to żodym nie pocióngnie bez bryli do starości. Tymu też w Cieszynie ni ma ulice na kierej by nie były ze dwa kszefty s brylami, bo psuci łoczy idzie dzisio u wszeckich snadno. Za auslagóm majom tam eszcze jedno wielki chwolidło na kierym je chłop w jakisikej modnych brylach, a wedla niego pisze, że soczewki kontaktowe to sóm jakisi wyjątkowe wieca. Widać s tego, że chłop musioł se na czymsi popsuć fest swoji łoczy i teraz mo na nich bryle i soczewki. Kónsek dalij idzie trefić na kszeft w kierym przedujóm i sprawujóm wieca ze strzybła, złota i eszcze z inkszego zielaza, kiere nie zardzowi. Do niego chodzóm isto chłopi jak wyczytajóm w kalyndorzu, że jejich paniczka bydzie miała za pore dni miano abo geburstag. Tym padym trzeja cosi mieć w podstólku, coby gupie nie wyglóndać jak paniczka sie kapnie, że akurat mo dzisio miano.
Mini słownik:
latoś-w tym roku,
kszefciorz-sklepikarz,
przekludzić-przeprowadzić,
kszeft-sklep,
bryle-okulary,
udzierży-utrzyma,
fórt-ciągle,
auslaga-wystawa,
funguje-funkcjonuje,
cera-córka,
foter-ojciec,
dziecka-dzieci,
snadno-łatwo,
auslaga- wystawa,
chwolidło-reklama,
wedla-obok,
strzybło-srebro,
isto-pewnie,
geburstag-urodziny,
podstólek- szufladka,
miano-imieniny
Tóż miyjcie sie wszedcy dobrze i wiesiołego popióntku
pol_Latn szl_Latn szl_Latn szl_Latn szl_Latn pol_Latn jav_Latn szl_Latn hau_Latn pol_Latn szl_Latn pol_Latn slv_Latn nob_Latn pol_Latn kea_Latn deu_Latn ces_Latn szl_Latn afr_Latn pol_Latn ces_Latn deu_Latn luo_Latn pol_Latn szl_Latn glg_Latn pol_Latn som_Latn szl_Latn szl_Latn